b'\n_START_ARTICLE_\nMegos draugija\n_START_PARAGRAPH_\nMegos draugija (angl. Mega Society arba MS) - tarptautin\xc4\x97 visuomenin\xc4\x97 intelektualiai gabi\xc5\xb3 \xc5\xbemoni\xc5\xb3 organizacija, siekianti pad\xc4\x97ti savo nariams bendrauti tarpusavyje ir pasiekti asmeninius tikslus. Priimami tik tie, kurie kontroliuojamo IQ Titano testavimo metu surinko daugiau kaip 99,9999\xc2\xa0% kvantil\xc5\xb3 lyg\xc4\xaf, o tok\xc4\xaf rezultat\xc4\x85 gali parodyti tik vienas i\xc5\xa1 milijono planetos gyventoj\xc5\xb3. 2008 m. MS jung\xc4\x97 26 narius._NEWLINE_Draugija nereguliariai (nuo dviej\xc5\xb3 iki a\xc5\xa1tuoni\xc5\xb3 numeri\xc5\xb3 per metus) leid\xc5\xbe\xc3\xada \xc5\xbeurnal\xc4\x85 Megarin, v\xc4\x97liau pervadint\xc4\x85 \xc4\xaf Noesis. Trij\xc5\xb3 asmen\xc5\xb3 administracijoje dirba mened\xc5\xbeeris, redaktorius (Krisas Langanas (2008 m.)) ir interneto bendradarbis - visi trys privalo b\xc5\xabti MS nariais.\n_START_SECTION_\nIstorija\n_START_PARAGRAPH_\nDraugij\xc4\x85 1982 metais \xc4\xafk\xc5\xabr\xc4\x97 Dr. Ronaldas K. Hoeflenas. Ilg\xc4\x85 laik\xc4\x85 visuomen\xc4\x97je buvo paplitusi nuomon\xc4\x97, kad gamtoje n\xc4\x97ra toki\xc5\xb3 itin gabi\xc5\xb3 \xc5\xbemoni\xc5\xb3. Ir pats Hoeflenas ilgai abejojo ar jam pavyks greitai surasti tiek intelektual\xc5\xb3, kad b\xc5\xabt\xc5\xb3 galima sukurti organizacij\xc4\x85, tod\xc4\x97l jis \xc4\xaf Meg\xc4\x85 i\xc5\xa1 kart be jokio testo pakviet\xc4\x97 keliolika 606 draugijos nari\xc5\xb3, kurie jau buvo parod\xc4\x99 99,9996\xc2\xa0% kvantil\xc5\xb3 lyg\xc4\xaf. D\xc4\x97l \xc5\xa1io dr\xc4\x85saus \xc5\xbeingsnio buvo nuolat kritikuojamas: 1982 m. \xc5\xbeurnalas Megarin Nr.6 pa\xc5\xa1aipiai ra\xc5\xa1\xc4\x97, kad tik penki i\xc5\xa1 18 priimt\xc5\xb3 nauj\xc5\xb3 nari\xc5\xb3 atitinka keliamus reikalavimus, o \xe2\x80\x9ekiti gali b\xc5\xabti tik garb\xc4\x97s nariais\xe2\x80\x9c. Daktaras buvo kritikuojamas ir d\xc4\x97l nepakankamo demokrati\xc5\xa1kumo. Galiausiai Hoeflinas neatlaik\xc4\x97 kritikos ir paliko draugij\xc4\x85. Naujam vadovui Krisui Langanui  taip pat netrukus buvo pateikti kaltinimai d\xc4\x97l savanaudi\xc5\xa1kumo ir 2004 m. i\xc5\xa1rinktas naujas administratorius - Jeffas Uordas (vadovavo ir 2008 m.). 1991 metais \xc4\xaf Meg\xc4\x85 \xc4\xafsiliejo kiti intelektualai i\xc5\xa1 pana\xc5\xa1ios Vienas i\xc5\xa1 milijono draugijos, kuri\xc4\x85 taip pat buvo \xc4\xafk\xc5\xabr\xc4\x99s Ronaldas K. Hoeflenas._NEWLINE_Dabar patekti \xc4\xaf draugij\xc4\x85 nepaprasta: nuo 1994 m. nebetestuojama nesud\xc4\x97tingu Lengdono testu, nuo 1995 m. - vadinamu lengvu Mega testu; naryst\xc4\x97 turi b\xc5\xabti patvirtinta visuotinu balsavimu.'